Prófessor í stjórnmálafræði segir að álag og óvægin umræða á samfélagsmiðlum dragi úr áhuga fólks á þátttöku í sveitarstjórnum. Kannanir benda til þess að meira en annar hver sveitarstjórnarmaður hætti þegar kosið verður í vor.
Nú eru tæplega fjórir mánuðir í að kosið verði til sveitarstjórna. Könnun sem Eva Marín Hlynsdóttir, prófessor í stjórnmálafræði við Háskóla Íslands, lagði fyrir sveitarstjórnarmenn síðasta vetur benda til þess að allt að 65 prósent þeirra hætti eftir kosningar í vor. Grétar Þór Eyþórsson, prófessor í stjórnmálafræði við Háskólann á Akureyri, segir að nokkrar ástæður geti legið þarna að baki.
Þetta er að verða umfangsmeira og umfangsmeira starf að vera sveitarstjórnarmaður og þetta hefur eiginlega bara alltaf aukist. Langflestir sem eru kjörnir sveitarstjórnarmenn, þeir eru nú 500 í dag, þeir eru að vinna þetta liggur við í sjálfboðavinnu eða í hlutastarfi. Fólk lýist og verður lúið á því að hafa svona ástand mjög lengi.
Hann segir að óvægin umræða um starfið hafi mikil áhrif.
Það þarf þykkan skráp bara til að sitja undir sumum óhróðri sem er að finna á þessum blessuðu samfélagsmiðlum okkar. Þetta er ekki skemmtileg staða að vera í og þá er kannski bara einfaldast að segja bless.
